Document ID: 32006R0394

ΚΑΝΟΝΙΣΜΌΣ (ΕΚ) αριθ. 394/2006 ΤΟΥ ΣΥΜΒΟΥΛΊΟΥ
της 27ης Φεβρουαρίου 2006
για την τροποποίηση και την αναπροσαρμογή του κανονισμού (ΕΚ) αριθ. 1334/2000 περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1334/2000 (1), απαιτεί να υπόκεινται τα είδη διπλής χρήσης (συμπεριλαμβανομένων του λογισμικού και της τεχνολογίας) σε αποτελεσματικό έλεγχο κατά την εξαγωγή τους από την Κοινότητα.
(2)
Για να μπορούν τα κράτη μέλη και η Κοινότητα να εκπληρώνουν τις διεθνείς υποχρεώσεις τους, το παράρτημα I του εν λόγω κανονισμού περιλαμβάνει τον κοινό κατάλογο ειδών και τεχνολογίας διπλής χρήσης που αναφέρεται στο άρθρο 3 του ιδίου κανονισμού, που εφαρμόζει διεθνώς αναγνωρισμένους έλεγχους ειδών και τεχνολογίας διπλής χρήσης, συμπεριλαμβανομένων των ελέγχων στο πλαίσιο του διακανονισμού του Wassenaar, του Καθεστώτος Ελέγχου της Τεχνολογίας Πυραύλων (MTCR), της Ομάδας Προμηθευτών Πυρηνικών Υλικών (NSG), της Ομάδας της Αυστραλίας και της Σύμβασης για τα Χημικά Όπλα (CWC).
(3)
Το άρθρο 11 του εν λόγω κανονισμού προβλέπει ότι τα Παραρτήματα Ι και IV πρέπει να ενημερώνονται σύμφωνα με τις συναφείς υποχρεώσεις και δεσμεύσεις, και τις τυχόν τροποποιήσεις αυτών, που έχει αποδεχθεί κάθε κράτος μέλος ως μέρος των διεθνών καθεστώτων μη διάδοσης και των διευθετήσεων ελέγχου των εξαγωγών ή με την κύρωση των οικείων διεθνών συνθηκών.
(4)
Τα Παραρτήματα Ι και IV του εν λόγω κανονισμού θα πρέπει να τροποποιηθούν έτσι ώστε να ληφθούν υπόψη οι τροποποιήσεις που θεσπίζονται από τον διακανονισμό του Wassenaar, την Ομάδα της Αυστραλίας και το Καθεστώς Ελέγχου της Τεχνολογίας Πυραύλων καθώς και την Ομάδα Προμηθευτών Πυρηνικών Όπλων, μετά τις τροποποιήσεις που επήλθαν με τον κανονισμό (ΕΚ) αριθ. 1504/2004.
(5)
Προς διευκόλυνση των αρχών ελέγχου των εξαγωγών και των οικονομικών φορέων, όσον αφορά τις παραπομπές, θα πρέπει να δημοσιευθεί αναπροσαρμοσμένη και ενοποιημένη έκδοση των Παραρτημάτων του εν λόγω κανονισμού.
(6)
Ο κανονισμός (ΕΚ) αριθ. 1334/2000 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα του κανονισμού (ΕΚ) αριθ. 1334/2000 αντικαθίστανται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 2006.

Labels: 7
3